Oikeusministeriölle
LAUSUNTO EHDOTUKSESTA HALLITUKSEN ESITYKSEKSI 
LAEIKSI VIHKIMISOIKEUDEN MYÖNTÄMISESTÄ JA AVIOLIITTOLAIN MUUTTAMISESTA
	Ehdotetut lait näyttävät selventävän vihkimisoikeuden käsitettä ja helpottavan sen selville saamista, keillä vihkimisoikeus on.
	Jehovan todistajat -uskonnollinen yhdyskunta on tähänkin saakka pyrkinyt huolehtimaan siitä, että vihkijöinä toimivilla olisi tehtävään riittävät valmiudet. Olemme sen vuoksi rajanneet vihkimisoikeuden vain yhdyskuntamme hallituksen sekä 18 rekisteröidyn seurakunnan johtokunnan jäseniin. Vihkimisoikeus on nyt 50 yhdyskuntamme jäsenellä. Vihkimisoikeuden myöntämisellä vain harvoille on pyritty siihen, että vihkimisiä tulisi kullekin niin usein, etteivät toimitukseen liittyvät käytännön menettelytavat unohtuisi.
	On hyvä, että ehdotettu laki vihkimisoikeuden myöntämisestä korostaa kunkin vihkijän henkilökohtaista vastuuta hoitaa huolellisesti hänelle uskottu tehtävä. Toimivallan keskittäminen koko maassa vain yhdelle maistraatille taas helpottaisi palautteen antamista uskonnolliselle yhdyskunnalle, jos vihkimisoikeuden käytössä ilmenisi puutteita.
	Arvostamme vihkimisoikeuden käyttöä uskonnollisessa yhdyskunnassamme, sillä Raamattu opettaa Jumalan panneen alulle avioliiton. Maissa, joissa siviilivihkiminen on säädetty pakolliseksi vihkimismuodoksi, Jehovan todistajat järjestävät kuitenkin erillisen uskonnollisen tilaisuuden siviilivihkimisen lisäksi. Nyt tähän ei ole Suomessa tarvetta. Vihkimisen yhteydessä vihkijä korostaa avioliiton pyhyyttä ja pysyvyyttä ja kannustaa vihittävää paria elämässään jatkuvasti soveltamaan Raamatun opetuksia ja ilmaisemaan epäitsekästä rakkautta. Vuonna 1994 Saksassa tehtiin tutkimus, joka koski 145 958:aa Jehovan todistajaa. Sen mukaan vain 4,9 prosenttia Jehovan todistajista oli eronnut tai asui erillään puolisostaan.
	Kiitämme siitä, että informoitte meitä suunnitelluista muutoksista. Meillä ei ole huomautettavaa työryhmän ehdotuksesta. Uskomme, että ehdotettu laki kannustaa vihkijöitämme huolehtimaan velvollisuuksistaan entistäkin paremmin. 

	Vantaalla 31. tammikuuta 2005

							Jukka Ropponen
							Jehovan todistajat
							uskonnollisen yhdyskunnan
							hallituksen puheenjohtaja